Сябры ў паходзе  
*Ніл Гілевіч*

Як выходзіла з двара

У дарогу дзетвара —

Брала яна рэчы,

Клала іх за плечы:

Грышка ўзяў палатку,

Цішка — коўдраў скатку[[1]](#footnote-1),

Стась — тапор з рыдлёўкай,

Харч і посуд — Лёўка,

А сачкі з бляшанкай —

Акцябронак Янка.

Толькі выйшлі за сяло,

Цішку муліць[[2]](#footnote-2) пачало.

Стаў прасіць ён Грышку:

— Памажы, брат, крышку!

Цягне Грышка скатку,

Скатку і палатку,

Стась — тапор з рыдлёўкай,

Харч і посуд — Лёўка,

А сачкі з бляшанкай —

Акцябронак Янка.

I гадзіну не ішлі —

Стася колікі[[3]](#footnote-3) ўзялі.

Стаў прасіць ён Грышку:

— Памажы, брат, крышку!

Цягне Грышка скатку,

Скатку і палатку,

I тапор з рыдлёўкай,

Харч і посуд — Лёўка,

А сачкі з бляшанкай —

Акцябронак Янка.

Як мінулі вёрстаў[[4]](#footnote-4) пяць,

Стала сонца прыпякаць.

Просіць Лёўка Грышку:

— Памажы, брат, крышку!

Цягне Грышка скатку,

Скатку і палатку,

I тапор з рыдлёўкай,

I ўвесь клунак Лёўкаў,

А сачкі з бляшанкай —

Акцябронак Янка.

За гарой, дзе бор драмаў,

Раптам Янка закульгаў.

Стаў прасіць ён Грышку:

— Паднясі, брат, крышку!

Цягне Грышка скатку,

Скатку і палатку,

I тапор з рыдлёўкай,

I ўвесь клунак Лёўкаў,

I сачкі, й бляшанку,

I… самога Янку!

1962 г.

1. *Ска́тка* — коўдра, скручаная ў трубку і звязаная па канцах для нашэння праз плячо. [↑](#footnote-ref-1)
2. *Му́пяць* — прычыняць боль, ціснуць, націраць. [↑](#footnote-ref-2)
3. *Ко́лікі* — рэзкі, востры боль у жываце або ў баку. [↑](#footnote-ref-3)
4. Вярста́ — старая мера даўжыні, роўная 1 км і 60 м. [↑](#footnote-ref-4)